
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	8 martie 2011

	Nr.
	27/706


R A P O R T

asupra propunerii legislative privind modificarea şi completarea Ordonanţei de urgenţă nr.28/2009 privind reglementarea unor măsuri de protecţie socială

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 671 din 17 noiembrie 2010, cu dezbaterea pe fond, în procedură obişnuită, a propunerii legislative privind modificarea şi completarea Ordonanţei de urgenţă nr.28/2009 privind reglementarea unor măsuri de protecţie socială.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.609/17.05.2010)

· avizul negativ al Consiliului Economic şi Social (nr.1413/21.06.2010)

· avizul negativ al Comisiei pentru buget, finanţe şi bănci (nr.22/590/03.02.2011)

· avizul favorabil al Comisiei juridice, de disciplină şi imunităţi (nr.31/1030/23.11.2010)

· punctul de vedere negativ al Guvernului (nr.1881/16.07.2010).

Propunerea legislativă are ca obiect de reglementare modificarea Ordonanţei de urgenţă a Guvernului nr.28/2009 privind reglementarea unor măsuri de protecţie socială, aprobată cu modificări prin Legea nr.268/2009, în scopul prelungirii valabilităţii măsurilor de protecţie socială prevăzute pentru anul 2009 şi pentru anii 2010 – 2012.

Comisia propune Plenului Camerei Deputaţilor respingerea propunerii legislative, întrucât aplicarea prevederilor acesteia ar genera implicaţii deosebite atât asupra bugetului Fondului naţional unic de asigurări sociale de sănătate, cât şi asupra bugetului asigurărilor pentru şomaj. Totodată, iniţiatorii nu respectă dispoziţiile art.15 alin.(1) din Legea nr.500/2002 privind finanţele publice, cu privire la menţionarea sursei de finanţare necesare pentru acoperirea minusului de venituri sau creşterea cheltuielilor.
Propunerea legislativă face parte din categoria legilor ordinare, conform prevederilor art.75 alin.(1) din Constituţia României, republicată.

La dezbaterile care au avut loc în şedinţa comisiei din 2 martie 2011 a participat, în conformitate cu prevederile art.55 din Regulamentul Camerei Deputaţilor, domnul Valentin Mocanu, Secretar de Stat în Ministerul Muncii Familiei şi Protecţiei Sociale.
La lucrările comisiei au fost prezenţi 29 deputaţi, din totalul de 30 membri ai comisiei.

Raportul comisiei a fost adoptat cu majoritate de voturi (8 voturi împotrivă).
Propunerea legislativă a fost respinsă de Senat în şedinţa din 8 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,
Consilier parlamentar Elena ANGHEL

